N PACHIA-TATOMIRESCU 


Ars poetica opurilor de sub raftul de sus al antimateriei deturnate din bibliotecă 


Încorolând poeme publicate între „anul de debut editorial-colectiv“, 1988, şi anul 
2014, sub un titlu angajator de atentă selectivitate, Fructul din fruct — Adio, ne vedem pe 
străzile de aur (laşi, Editura Princeps Multimedia [ISBN 978-606-8510-60-60], 2015), 
atrăgând atenţia Distinsului Receptor asupra faptului că în această antologie auctorial- 
stancuană se întâlnesc „texte“, „poame“, „roade“, dintre cele mai bune între toate cele ale sale 
de până în „timpul prezent“ al respectivei lucrări „eternizator-tipografice“, mai exact spus (v. 
p. 4), cele din volumele: Argonauţii (Il, antologie „făclist-socialistă de debut editorial- 
colectiv“, unde i se cuprinde ciclul Fructul din fruct — Timişoara, Editura Facla, 1988), 
Păsările plâng cu aripi (1998), Pomul cu scribi (2006), Greutatea gândului nerostit (2012) 
şi Etemenanki — Ultima săptămână (2014), Constantin Stancu (n. 2 noiembrie 1954) face şi 
o „deschidere de zile mari“, botezată Argumentele antimateriei / Antimateria pe raftul de 
sus (pp. 5 — 8), de fapt, o ars poetica, „autoprefațatoarea“ unui modern aed reflux- 
generaţionist-paradoxist bine ancorat în(tre) principiile estetice din vecinătatea stănesciană a 
deja-celebrului paradoxism ontologic al limbii 

(paradoxism cu indiscutabilă cristalizare încă din anul 1966, prin cele «11 elegii», căci doar aici 
antimateria tace să se nască non-ens-ul desemnat prin sintagma Omul-Fantă, cel ce — în comunicarea 
[în]sinelui / eului, ori cu ceilalți semeni — apelează la necuvânt, după cum se ştie de către o mulțime de distinși 


receptori de poezie valahă din cea de-a doua jumătate a secolului al XX-lea, exceptându-se danubiana colonie de 
pelicani ai „deltoasei critici literare), 

însă, în „argumentarea“ sa, autorul opului în discuţie — spre deosebire de Nichita 
Stănescu — se fereşte să apeleze la non-verb, constatând, în schimb — între „argumentele 
antimateriei”, fireşte —, „golul“ instalat pe etajera superioară a papirusurilor celeste, 
„vidarea“ / „aneantizarea“ operelor trudit-caligrafiate pe câmpurile albe ale colilor de hârtie 
(la contactul / impactul cu antimateria), „locul fără cărți“: 

«Cuvintele se țin de mână în mii de cărți scrise pe hârtie, / papirus, lut, metal, în electronii nervoși care 
se cabrează, / în aerul înalt cu aburul răsuflării tale. // Cărţi pentru care au murit câţiva dintre noi / [...] / Cuvinte 
îmbrăţişate formând cărţi / [...] / Unele au zburat, alte cărți au murit cum mor / piloţii în zbor, / altele au fost 
vândute cum se vând sclavele / la târgul de sclavi, / sclave cu trup frumos, fără apărare în faţa urii, / cu ochi de 
diamant... / Pe un perete, în camera cărților tăcute / a rămas un loc gol pe rafiul de sus, / un loc fără cărți, / am 
întins mâna dreaptă, sau poate cea stângă, / era un gest de îndrăgostit irecuperabil, / degetele mele au întâlnit 
antimateria / care luase locul acelor cărți dispărute. / mâna s-a topit, anihilată în golul acela de pe / raft...// [...] 
/ antimateria a intrat adânc în mintea mea şi / mintea s-a făcut ţăndări, | ca un vas de sticlă pură, în care / 
sticlarul scăpase o lacrimă...» (Antimateria pe raftul de sus — p. 7; s.n.) 

Aşadar, este de reținut că antimateria intrată în profunzimile rațiunii face mintea să 
explodeze ca o grenadă, ca „vasul de sticlă pură“, conturându-se şi cocându-se incandescent 
pe tubul / „tâlvul“ însuflețitor al maestrului în cristale de ultrafină glajă. 

Odată făcută astfel „deschiderea noului întreg“, a propriei cetăți lirice, primul ciclu al 
antologiei (pp. 9 — 26), extras, de fapt, din primul său volum, Păsările plâng cu aripi (1998), 
deci publicat peste un deceniu de la „editorialu-i debut colectiv“ — proiectează „în panoul 
central-antologator“, imediat după două simboluri incandescent-wolframic-existenţiale, cel 
al seminţei (neexpresionist-blagiene) pe care este clădită duminica postgenezică («în 
această zi de duminică pe-o sămânță clădită») şi cel tangent bacovianului „plâns al mate! 
dar de alt soi, plânsul cu aripile căderii în cer, mai mult ca sigur, graţie păsărilor 
psihopompe («în cer, păsările plâng cu aripi...» — p. 11), o altă profund-nuanțatoare ars 
poetica, «Poesia», potrivit căreia: (a) poezia «nu rezistă [ispitei] nămolului din adâncul 
râului, / precum puietul de peşte» (p. 12); (b) poezia-dans / balet <între cuvinte, nu se ridică 
la puterea / peştilor abisali / care transformă sută la sută întunericul în lumină» 

(idem / ibidem; reamintim Distinsului Receptor că, pentru lamura textului recenziei / cronicii, în citate, 
inclusiv în cele stancuane, integrate frazei de faţă — ca în majoritatea cazurilor, pentru că fraza-i a noastră, a 
criticului / teoreticianului, „cu meandre cu tot“, nu a autorului cărții la care se face „radiografia“ —, recurgem la 
„a noastră“ normat-academică ortografie / punctuație, nepermiţându-se astfel „deturnări semantice“, nici în 
fraza-pivot, nici în „propoziția-radicelă“, ori chiar în fraza „rădăcinos-rămuroasă“; „adaosurile nedeturnant- 
semantice“, pentru „o mai profundă limpiditate“ — sunt puse, după cum bine se ştie, între „paranteze drepte“). 

Nu mai puţin interesant se face „intrarea“ în cel de-al doilea ciclu poematic al 
antologiei (pp. 27 — 68), un buchet de poeme din Pomul cu scribi (2006) —, de unde se reţine, 
mai întâi, concepţia stancuană despre misi(une)a Poetului în ipostază hristologică / 
mesianică — 

Poetul «vă pune pe masă, în plină lumină, / în chiar miezul zilei, / printre boabe de piper şi felii de 
pepene, / printre ezitări şi iluzii, / printre o iubire sau alta, printre o moarte sau / alta, / căpăţâna unui lup cu 
mandibule / care-ţi pot muşca degetele îngheţate de ger...» (p. 29), fireşte, numai dacă respectivul autor / erou 
liric nu este atent la „veridic-bunele direcţii ale Neamului-cu-Ereditară-Știinţă-de-a-Se-Face-Nemuritor'“, luând- 
o, prin belicoasele mii de ani, „pe căi greşite“, când „magnificul lup cogaionic-zalmoxian-" este obligat să 
coboare din stindardul Daciei spre a-şi face sacra datorie împotriva celui ce trădează Sarmisegetusa —, 

şi, imediat, după aceasta, sfântul rost hrănitor de Spirit / Duh de Neam / Popor al 
arborelui literar (pomul cu scribi) al Pelasgimii > Valahimii: 

«A înflorit pomul cu o mie de scribi, / toți tineri, purtând în mâini albe coli nescrise, / pleoapele noastre 
precum aripile; / păsări carnivore se rotesc deasupra; / ieri purtam un nume obişnuit, / astăzi sunt deja un număr, 


/ mâine voi fi o culoare, / dar să credem în tăceri — / există un limbaj al tăcerii / săpat pe muntele acesta născut 
de alba zăpadă...» (Pomul cu scribi, p. 30) 

Roşul fir al artei poetice stancuane se vede şi mai în „valea textelor“ din acest ciclu: 
(1) în Cămaşa poemului (p. 35) odată „îmbrăcată de poet / erou liric“, sunt căutate «capătul 
firului din care a fost ţesută» şi «începutul acela alb, luminos, / aflat în cealaltă parte a vieţii, / 
acolo unde este o floare de sânge»; (2) «de la începutul [până] la sfârşitul cuvântului, / 
dincolo de cuvânt» (Călătoria, p. 37), (3) pe gândurile poetului «ca nişte munţi pe care / 
rezistă zăpada şi în miezul verii», fiindcă el, poetul, se păstrează — în spiritul dogmei 
Zalmoxianismului — drept parte pură din sacrul Întreg Dumnezeiesc, mereu «curat într-un 
timp ce alunecă spre putrezire», «urcă pe scările de piatră», întrucât «piatra rezistă şi vorbeşte 
folosind cuvintele poetului» (Schimbarea inimii, p. 38 sq.), (4) în capcanele ce fac să se 
ivească «pete de sânge pe un cuvânt în care te zbaţi» (p. 44), ori «pe care nu-l rosteşti» (id., 
ibid.). (5) în conceptele „de nedispărut“, trecut, prezent, viitor. datorită apelării / rostirii 
acelor cuvinte alcătuitoare de poem, de sistem comunicaţional, fiindcă toate «aceste cuvinte 
au o viaţă a lor, secretă, / precum vietăţile unicelulare sub microscop» (Ștergerea memoriei, 
p- 57); (6) în insecta ce se acuplează cu literele dumnezeiescului „pământ-cer“ etc.: 

«O insectă se opri pe cuvântul abia scris, / cerneala proaspătă nu se uscase / şi ea, insecta, se acuplă cu 


semnele acelea vechi, / era atâta dragoste în jur, un aer nerespirat, / apoi insecta îşi deschise aripile şi zbură spre 
/ un alt manuscris...» (Insecta, p. 68). 


În cel de-al treilea ciclu poematic al antologiei (pp. 69 — 84), cu alese texte din 
volumul publicat în anul 2012, Greutatea gândului nerostit, suntem întâmpinați de o artă 
poetică, unde se cuprinde / iţeşte demiurgologica idee de holopoem, cu un erou liric 
angajându-se în „ieşirea din mineral“ (cel puţin, în frământarea pe limită tragic-existenţială), 
în „transgresarea“ mineralului, în — dacă Distinsul Receptor ne îngăduie şi un etern-arhaic- 
nou infinitiv lunguieţ — ,„înduhuirea“ mineralului : 

«Încerc să mă rup de ceea ce am fost, / mă sprijin cu mâinile de marginea stâncii, / sunt deja jumătate 
mineral, jumătate om, / [...] // Încerc să mă smulg, dar tăcerea mineralului / mă ține legat încă de-nceput, / [...] / 
dar va veni vremea de apoi, / când piatra va vorbi într-o limbă veche, / pe care-a învăţat-o cândva, demult, când 
literele / i-au fost săpate în carnea ei de piatră, / chiar de mine...» (Facerea, p. 71). 

În ceea ce priveşte ars poetica paradoxist-stancuană şi cele trei „etemenankiene 
meridiane“ din cel de-al patrulea ciclu, „apoteoticul“, selectat din volumul apărut în anul 
2014, Etemenanki — Ultima săptămână, asupra căruia ne-am pronunțat în capitolul De la 
cuneiforma babelizare la scribocraţia haosului doinitor, din lucrarea noastră, Pagini de 
istorie literară valahă de mâine (vol. al II-lea / Timişoara, Waldpress [ISBN 978-606-614- 
091-1 / vol. II — ISBN 978-606-614-128-4], 2015, pp. 242 — 254), reluăm pentru Distinsul 
Receptor (în caz că nu are la îndemână lucrarea amintită) câteva aserţiuni „de închidere a 
cronicii de faţă“. 

Ars poetica stanciană relevă, în ultimă instanţă, «...un cântec care schimbă lumea / cu 
sunete subțiri», pe când tace şi priveşte uimit cum îi «ard buzele melodios, / cum se evaporă 
umerii cu îngeri cu tot, / [...] / ...Şi la început a fost începutul, / la sfârşit e tot începutul, / 
până şi la mijloc e începutul... // Din această cauză cerul şi pământul / se cuprind într-un 
cântec, / şoaptă în furtună, // țipăt pur / ca mintea din afara minţii... ». Entropic — fie ca 
„mărime de stare a poeziei“, cu creştere în procesul de „ireversibilitate a metamofozelor“, ori 
cu „constanță“ în cursul „schimbărilor ireversibile“, fie indicându-se „cantitatea de 
informaţie“ din orizontul cunoaşterii metaforice prin raportare la „elementul mesajului 
transmis“ —, şi numai în «catedrala de frig» (mai ales în cea „din euro-nordul-celorlalţi”), 
distanţa «dintre chemare şi răspuns» este numită de poet, „după învăţătura bătrânlui eremit“, 
drept fimp melodios; tot într-o astfel de misterioasă catedrală întemeiată de parnasienii 
fiordurilor de sub aurora boreală, dar trecută din anul 1965, al „marii explozii lirice“, în 
proprietatea paradoxiştilor, se constată chiar şi „absenţa de gamă majoră“: «E o absenţă 
melodioasă în catedrala de frig / şi eu o ştiu şi nu ştiu, / cântând am să mă eliberez de 


trup...», dacă „nimicul se sprijină“ «pe o infinitate de cuvinte...». Dar nu numai „melodios 

timp“ există, ci şi spațiu melodios (spaţiu-capcană în care poetul mai respiră «prin poeme ca 
Iona în chitul său», spaţiu de Fată Morgană etc.), „Turn Babel“, palat / labirint reverberant, 
camere melodioase, fără / cu Prinţ şi Scribi ce «aleargă pe coridoare lungi, strigă, / se 
cheamă unii pe alţii — / ecou labirintic într-un palat / în care s-au rătăcit mulţi. // Se opresc, 
brusc, uimiţi: / Prinţul este manuscrisul, / [...] // Prinţul ieşea din camerele melodioase, / ei, 
scribii, nu înțelegeau, / fiecare se străduia să-și amintească / limba în care au rostit primele 
cuvinte, // prin arterele lor curge cerneala nemuririi, / plângeau cu lichide cuvinte... »; scribul 
— cel ce satisface «foamea de scribi din univers», cel cu umbra-i «pe cuvintele sale nescrise» 
—, în ultima instanţă a textului, se declară „monovalent-potenţial“: «Atât pot face: scriu textul 
/ cu un stilet vechi pe tăbliță de pământ uscat, / apoi textul mă înghite...»; cauza-i 
analfabetismul „polivalent-potenţial“, faptul că scrie «într-o vreme când nimeni nu citeşte» 
Fie poet, fie scrib, ori, în general, ens din orizontul cunoaşterii ştiinţifice / metaforice, 
întotdeauna «s-ar întoarce la Dumnezeu, / dar îl împiedică trupul», pentru că-ntotdeauna «îi 
scapă ceva important, / [şi] din cauza aceasta nu-şi vede umbra / pe mâinile lui Dumnezeu».* 


* Cronica Ars poetica opurilor de sub raftul de sus al antimateriei deturnate din bibliotecă, de Ton 
Pachia- Tatomirescu, a fost publicată în revista online, „Confluenţe literare“ (ISSN 2359-7593), anul al VII-lea, 
ediția nr. 2388, sâmbătă, 15 iulie 2017 — http://confluente.ro/ion_pachia_tatomirescu_1500094686.html. 


